חידת חמיצר

חידה ברדיו

חידת חמיצר הפכה למותג עממי מוכר בתחילת שנות ה-90 באמצעות תוכנית הרדיו של רזי ברקאי ושלי יחימוביץ', "הכל דיבורים" ברשת ב', שבה הייתה לדן חמיצר פינת חידה יומית.
החידה הייתה קשה לפיצוח, משום שלשם פתרונה היה צורך "להיכנס" לראש של חמיצר על מנת לזהות את האסוציאציות הפרטיות שלו ולהצליח לעלות לשידור. הפרס הלך וגדל כל עוד החידה לא פוצחה כך שלפותר החידה המתין סכום בן עשרות אלפי שקלים, עובדה זו משכה את המאזינים לנסות ולעלות בהמוניהם לשידור כדי לפתור את החידה ולזכות בפרס, דבר שהעלה את הרייטינג של התוכנית לממדים חסרי תקדים בתולדות הרדיו.
היו מאזינים שהתאכזבו מהפתרון, והיו משוכנעים שברשותם היה פתרון טוב יותר, לשם כך המציא חמיצר את מושג ה"כוכבית", המוענקת למי שהציע פתרון יצירתי במיוחד. במשך הזמן הפך המושג חידת חמיצר להיות שם נרדף לחידה קשה לפתרון, מעין חידת שמשון מודרנית.

משפט חמיצר

חידת רדיו נוספת, מסוג מעט שונה כונתה בשם "משפט חמיצר". הפעם כתב החידה הוביל לחיפוש צמד מילים בעברית שמוצפן בחידה וממתין לשולח המסרון הראשון עם הצמד הנכון. מאות אלפי מסרוני ניסוי נשלחו מדי יום והיו לטירוף תקשורתי.
דוגמה לאחת החידות: סטארט-אפ מקורי שמסתיים באקזיט מלכותי?
 פתרונה של החידה היה צמד המילים: בראשית/ ויעל שהן המילה הראשונה והמילה האחרונה בתנ"ך. 
האסוציאציה: סטארט=בראשית, אפ=למעלה, מקורי=במקורות, אקזיט=שיבת ציון מבבל בהכרזת כורש.

הפותרת זכתה בפרס מצטבר של 240,000 שקלים חמיצר, הפרס הגדול ביותר שחולק אי פעם בישראל עבור פיצוח חידה.

במסגרת שידורי מונדיאל 2006 בערוץ 2 הציג חמיצר חידה דומה.

הנעת המשתתפים

חמיצר פיתח את חידת הדמיון לכדי כלי יעיל שמניע את הבריות בכל גיל ובכל רמה לצלול לתחומי ידע שלא נחשפו אליהם מעולם או שלא היו טורחים להתחכך בהם בדרך אחרת – עובדה זו נוצלה על ידו בהצלחה רבה ביותר לפיתוח מיזמי הנעת ציבורי עובדים אל נבכי תכנים שחברות וארגונים ביקשו להטמיע: HP, אינטל, אלביט, פייזר, מיקרוסופט, תנובה, בנק לאומי, בנק דיסקונט, פרטנר, חברת טבע, מק-דונלדס, אלוריון, אלתא, רפא"ל הם חלק קטן ממאות החברות שניצלו את שיטת החידה להנאת והנעת העובדים.

חידת חמיצר בחינוך

מה שהחל כחידה יומית ברדיו שהניעה מדי יום מאות אלפים לכוונם של מאגרי מידע, ספריות, קבוצות חקר, בניית כלים מקוריים ותצפיות בחיפוש הפתרונים – יצרה שלל מגוון של תשובות יצירתיות שהביאו למחשבה להעתיק את הדינאמיקה לשדות מערכות החינוך, הלימוד וההדרכה.
חמיצר פיתח את "שיטת הלימוד באמצעות חיד"א" (חיד"א = חידת דמיון אסוציאטיבי) כחלק מתוכניות הלימודים בבתי הספר בישראל. בעשורים האחרונים הופעלו מעל חצי מיליון תלמידים בשלל מיזמים שבסיסם חידת הדמיון של חמיצר.
חמיצר מתייחס לחידות כשיטה לפיתוח חשיבה המצאתית. את מטרת השיטה מסביר דן חמיצר כך: "לחידת הדמיון, כמו לכל בעיה בחיינו, אין סוף פתרונים. לכן הדרך להתמודד בה היא סימולציה מושלמת לכל יצירה המצאתית. מטרתי להנחיל דרך שונה ברכישת מיומנויות והטמעת ידע, ערכים ומהויות. השיטה מציעה שינוי ולגיטימציה מוחלטת לחשיבה מקורית בדרכים לא מקובלות ולא אמצעיות. הכלי חייב לעורר עניין, יצירתיות, סקרנות, התלהבות ותחרותיות... את הפרס הנחשק אמנם מקבל הפותר את "כוונת המשורר", אבל את נקודות הציון וההערכה אני משאיר לאלתור, להרפתקנות, ליוזמה, לרמת החשיבה היצירתית, לעבודת הצוות, גילויי מנהיגות, מיקוד, סקרנות, פתיחות ודרגות הביטחון העצמי – הדברים שחשובים באמת. מציאות חיינו רצופה חידות בעלות אין סוף פתרונים – לכן זו לדידי הדרך הטבעית והיעילה להטמעה מיטבית של תכנים וערכים.."
שיטת חמיצר מופעלת כיום במערכות החינוך ונחקרת על ידי מוסדות האקדמיה. לפחות שתי עבודות דוקטורט חקרו את יעילות השיטה ככלי מהפכני בהנעת תלמידים וגירוי יצירתיותם.
לאחרונה בנה חמיצר, בשיתוף מכללת סמינר הקיבוצים והסתדרות המורים הכללית את מאגר החידות הלאומי שמאפשר לכל איש חינוך בישראל להפעיל את תלמידיו באמצעות קבלת חידות דמיון בכל נושא ובכל רמה שיבחר.
שיטת לימוד והנעה באמצעות חידה – שיטה מובנית שיוצרת תהליך למידה שונה ואחר מהמקובל. זאת שיטה "פתוחה" שבה לדמיון היצירתי ולמעוף האסוציאטיבי מקום מרכזי בהכוונת התהליך.
שאיפתו של כל מורה ומחנך היא לרתק את תלמידיו, לגרום להם לפעול בהתלהבות תוך הטמעת ידע ולהוציא מקרבם את מרב משאבי היצירתיות שטמונים בהם...חידת הדמיון נועדה לעזור בהגשמת השאיפה.
מדובר בשיטת לימוד בלתי אמצעית שנועדה להשיג ידע באמצעות הנעה אישית לחפש ולגלות בשילוב עבודת צוות, מיקוד, תחרותיות, עניין גובר והולך, הנאה והנעה עצמית תוך "התלהבות הרפתקנית וסקרנית.
השיטה העבירה את תפקידו ההיסטורי של המורה כמקור הידע בלעדי אל עבר תפקידו כחונך: זה שנותן השראה, המעודד והתומך, המארגן והמדריך.

בסיס השיטה

חמיצר תיאר את עקרונות השיטה:
מציאות חיינו רצופה חידות – לכן הדרך הטבעית והיעילה להטמעה מיטבית של ידע ועניין, לדעתי הנה באמצעות החידה, שהרי כל המאגר האנושי התרבותי שיצרו, המציאו, קידמו וגילו, בני אדם מאז ומעולם – נולד מהצורך לפצח בעיה או לענות על שאלה. ואולי, כמו בחיים, לכל בעיה/חידה/שאלה ישנן אין ספור (ויש אומרים אין סוף) פתרונים – לכן התמודדות מול חידות הדמיון הינה סימולציה מדויקת לדרכי ניצול מאגרי היצירה ופיתוח כושר ההמצאה.
החשיבה האנושית היא עניין מורכב ביותר ואינו מוגדר. היא מייצרת פתרונות מרובים, מערבת פירוש ושיפוט שונים בקריטריונים מרובים לעיתים סותרים. החשיבה מאופיינת בחוסר ודאות, בדילוג אסוציאטיבי ובאי סדר שדורש מאמץ וביטחון עצמי להפיק ממנו תוצר והחלטה.
פתרון חידות דמיון מצריך שימוש בחשיבה יצירתית ואסוציאטיבית. ליצירתיות אין הגדרה אחת מוסכמת אולם חוקרים רבים מתייחסים אליה כיכולת ליצור דבר חדש, מקורי, מיוחד, לא צפוי, דבר שנתפס כבעל ערך מהותי, מועיל ומתאים לאילוצי המשימה.
מאפיינים משותפים לבעלי חשיבה יצירתית, משמעת עצמית, מוטיבציה ונחרצות, פתיחות להתנסויות, נטילת סיכונים, סבילות לדו משמעות, אמון בשיתוף פעולה.
השימוש בחידות דמיון נועד לתת לגיטימציה למערך הדמיון האסוציאטיבי של התלמיד ובכך להשפיע על היתכנות ומהירות השגת פוטנציאל הפתרונות היצירתיים החבויים בו.